V mene Boha: Otca, Syna a Svätého Ducha. Amen.

Drahí v Kristovi, mládež a dospelí, povstaňte prosím a vypočujte si slová Písma Svätého. Čítam z 1. listu Timoteovi, 1. kapitoly. Apoštol Pavel píše:

Verná je to reč a zaslúži si, aby ju všetci prijali: Ježiš Kristus prišiel na svet, aby spasil hriešnikov. Medzi nimi som ja prvý. 1Tim 1, 15

Drahí priatelia, napadlo mi, že by som sa mohol vymenovať niekoľko vecí, ktoré nás spájajú.

Tu v Lindau, sa pred 530. rokmi narodil Valentín Eck. Po univerzitných štúdiách prišiel ako 20 – ročný do Uhorského kráľovstva. Do jeho severnej časti, ktorá sa dnes nazýva Slovenská republika. Na Slovensku prežil celý svoj život. Bol notárom, ekonómom, ale hlavne pedagógom. Žil v mestách, ktoré sú nám veľmi známe – Zvolen, Bardejov, Košice, Martin. Ako učiteľ mal v Bardejove obľúbeného žiaka, etnického Nemca Leonarda Stockela. Stockel neskôr študoval na univerzite vo Wittenbergu. Osobne poznal Luthera a najmä Melanchtona. Melanchton mu ponúkol kariéru na univerzite. Stockel sa však vrátil na Slovensko, do Bardejova. Teda postava Valentina Ecka nás spája.

Dnes, 24. februára, je druhé výročie vypuknutia vojny na Ukrajine. Ukrajinským utečencom pomáhame i my, i vy. A častokrát je to tak, že naši nemeckí priatelia, alebo priatelia zo Svetového lutheránskeho zväzu pomáhajú nám, aby sme my mohli lepšie pomáhať ľuďom z Ukrajiny. Aj táto tragická téma nás spája.

Zajtra, 25. februára, bude 76. výročie prevzatia politickej moci v bývalom Československu komunistami. Zaviedli totalitný režim. Trval 40 rokov. Keď som bol vo vašom veku, stále nám opakovali, že 25. február je najdôležitejší dátum nášho života. Tak to robí každá diktatúra. Pravda bola taká, že komunizmus zapríčinil politickú, ekonomickú, morálnu a kultúrnu devastáciu našej krajiny. Stále sa z neho spamätávame. Téma komunizmu nás nespája. Vy v Bavorsku, ste komunizmus nezažili. Spája nás ale to, že sa snažíte stáť pri nás v dlhom procese obnovy. Podporujete službu našej cirkvi. Aj program Fastenaktion má presne tento zmysel – podporiť službu cirkvi našej mládeži.

Božie Slovo, ktoré som prečítal z 1. listu Timoteovi, hovorí o ďalších dvoch spoločných momentoch. Tie však už nespájajú iba mládež z Bavorska a zo Slovenska. Spájajú všetkých ľudí všetkých čias. Je to mimo zemepis, dejepis, kultúru, národnosť, pôvod, inteligenciu. Týkjúa sa to niečoho veľmi vážneho, čo nedokážeme jednoducho prezentovať, ako sa prezentuje vypchatý vták na hodine biológie.

Tie dva momenty, to nemáme sami zo seba. Sú svedectvom Biblie, svedectvom Ducha Svätého. Bytosť každého človeka je niekde veľmi hlboko, tam, kde sa tvorí život, pokazená. V čom? Existuje jediný pravý zdroj života – Boh. Ale človek chce byť sám svoj a nie Boží. Ľudia, hovoriaci po grécky, tento stav nazývali hamartía. My hovoríme, hriech. Hamartía nebolo žiadne nadprirodzené slovo. Bolo to civilné slovo, pochádzalo zo športového prostredia. Ak lukostrelec vystrelil šíp a šíp letel mimo terča, hovorilo sa tomu hamartía. Šíp a terč nevytvorili jednotu.

To je situácia človeka. Človek s Bohom nevytvoril jednotu. Vybral sa vlastnou cestou.

Biblia hovorí, že toto nie je situácia iba náhodná. Alebo platiaca iba pre niekoho. Ale platiaca iba v nejakom období. Je to situácia univerzálna a totálna. Týka sa absolútne všetkých. Teba a mňa.

A zároveň táto situácia nie je iba drobnou kozmetickou vadou, ktorú farári nafukujú a strašia ňou ľudí. Nie. Je to vážna situácia a má tragické dôsledky. Nepokoj, ktorý je v človeku, je zapríčinený hriechom. Zlo, ktoré je vo svete, je zapríčinené hriechom. Smrť, ktorá je vo svete, je zapríčinená hriechom.

Povedať toto, je dnes veľmi politicky nekorektné, netaktné. Uráža to postmoderného, digitálneho, nekonečne sebavedomého človeka. Ale je to pravda. Spája všetkých nás, ktorí tu teraz sedíme.

Počúvame svedectvo antického človeka, apoštola Pavla. Ak chcel sebe samému dať nejaké výstižné označenie, nazval sa – hriešnik. Šíp, ktorý letí zlým smerom. Aby bolo jasné, že nehovorí iba frázy, ale že svoj pohľad myslí osobne a vážne, nazýva sa najväčším hriešnikom.

Ak by v tejto chvíli svet skončil a my by sme nemohli hovoriť ďalej, to, čo ste dosiaľ počuli, by bol ten najtemnejší výrok, aký môže zaznieť. Omnoho temnejší, ako akékoľvek temné divadlo, ktoré sa snažia na pódiu zinscenovať metalové kapely: človek, úžasná bytosť, vo svojej slobode odmietol jediný skutočný základ svojho života – Boha. Šíp letí zlým smerom. Jeho údelom je tragédia smrti, absolútneho konca.

Ale my môžeme hovoriť ďalej. A hovoríme o druhom momente, ktorý nás univerzálne spája. Ľudia, hovoriaci po grécky, mali preň slovo, zložené z dvoch slov. To prvé bolo – eu. Radosť. Euangelion – radostná správa. Radostná správa je, takí, akí sme, sme stále predmetom lásky svätého Boha. Že On, svätý, aj keď bol zradený, nezostal urazený a zahorknutý. Je stále otvorený, stále na ceste k nám, stále citlivý, stále pozývajúci. Stále miluje. Stále nás chce pre seba.

V človeku Ježišovi vstúpil do sveta, do času, do ľudského tela, dokonca do hrobu. Na kríži premohol osudovú moc a nadvládu hriechu, zmaru a smrti. V Ježišovi nám otvoril a sprístupnil večnosť s Ním, Bohom. A ako o každom človeku osobne platí, že sa ho týka hriech, tak isto o každom osobne platí, že sa ho týka Božia láska v Kristovi a Božia zachraňujúca misia.

Apoštol Pavel o tomto všetkom svedčí a prv, ako to napíše, povie: toto je pravda, ktorej môžeš dôverovať. Zaslúži si všeobecné prijatie. Prvou je pravda o hriechu. Druhou je pravda o Božej zachraňujúcej láske v Kristovi.

To tým najhlbším možným spôsobom spája Bavorov a Slovákov. Ukrajincov a Rusov. Mužov i ženy. Mládežníkov i seniorov. Vedeckých výskumníkov i škôlkarov.

Nie je nič dôležitejšie, čo by mohol človek v živote počuť, pochopiť a prijať. Na pozadí tejto pravdy o hriechu a o Božej záchrane v Kristovi sa učíme rozumieť sebe samým, žiť svoj život, orientovať sa vo svete, hľadieť do budúcnosti.

A táto pravda spôsobuje aj to, že sme tu teraz spolu. Aj to je veľmi krásne. Aj to je jej silou. Amen.

Modlime sa: Drahý Bože, stojíme v úžase nad tým, že Ty si milujúci Boh. Nevieme Ti dosť poďakovať za to, že si tu stále pre nás, že nás prijímaš. Ďakujeme Ti za záchrannú misiu, ktorú si z lásky k nám vykonal v Pánovi Ježišovi Kristovi. Áno, my nepotrebujeme vylepšenie. My potrebujeme záchranu. Bez Tvojej záchrany v Kristovi sme úbohí, nech by sme boli akokoľvek šťastní, zdraví, vzdelaní, kultivovaní, úspešní. Ďakujeme Ti a chválime Ťa. Tento náš spoločný čas a naše zdieľanie vkladáme do Tvojich rúk.

Otče náš ...

Prijmite požehnanie: Milosť Božia a pokoj Boží nech je so všetkými nami. Amen.